दिल्ली- दिल्ली के पंजाबी बाग इलाके में शुक्रवार रात को शराब के नशे में चूर एक लड़की ने अपनी कार से तीन गाड़ियों को जोरदार टक्कर मार दी. यह सड़क हादसा इतना भयानक था कि दूसरी गाड़ी में सवार 38 साल की पूनम सरदाना नाम की एक महिला की मौके पर ही मौत हो गई. वहीं उनकी 13 साल की बेटी बुरी तरह घायल हो गई है. उसके चेहरे और सिर में कई गंभीर चोटें हैं.पुलिस के मुताबिक शुक्रवार रात करीब 11:30 बजे उन्हें पीसीआर कॉल मिली कि पंजाबी बाग फ्लाईओवर पर एक बड़ा हादसा हो गया है. पुलिस जब मौके पर पहुंची तो 2 एस क्रॉस गाड़ियां और एक महिंद्रा कुण्टो आपस में भिड़ी मिली. शिकायतकर्ता सुधीर सरदाना ने बताया कि वो एक कारोबारी हैं और दिल्ली के आदर्श नगर में रहते हैं.वह अपने भाई विमल सरदाना के साथ और दोनों के परिवार एक साथ छतरपुर मंदिर से वापस घर लौट रहे थे. तभी पंजाबी बाग फ्लाईओवर के पास एक यूपी नंबर एस क्रोस कार जो काफी तेज रफ्तार थी वो डिवाइडर पर टक्कर मारते हुए सड़क के दूसरी तरफ चल रही उनकी कार में जा भिड़ी और फिर एस क्रॉस कार में जा भिड़ी.हादसे में महिंद्रा कुण्टो कार में सवार विमल सरदाना की 38 साल की पत्नी पूनम सरदाना की मौत हो गई जबकि उनकी बेटी 13 की चेतन्या बुरी तरह घायल हो गई है. चश्मदीदों के मुताबिक हादसे के बाद कार चला रही आरोपी लड़की को कार से नीचे उतारा गया. लड़की के साथ कार में दो लड़के और एक और लड़की भी थी. आरोपी लड़की शराब के नशे में इतनी धुत थी कि वो कहने लगी कि उसने शराब पी रखी है लेकिन कार वो नहीं चला रही है. पुलिस ने मौके से आरोपी लड़की को पकड़ लिया और उसकी मेडिकल जांच कराई जिससे पता चला है कि उसने बहुत ज्यादा शराब पी हुई थी. वहीं विमल सरदाना के मुताबिक डॉक्टरों ने बताया है उनकी बेटी की एक आंख में कांच घुसने की वजह से गहरी चोट है,चेहरे और सिर पर भी गंभीर चोटें हैं.